b'\n_START_ARTICLE_\nToranj Sangi-Aliabad\n_START_PARAGRAPH_\nToranj Sangi-Aliabad (perz. \xd9\x85\xdb\x8c\xd9\x84\xe2\x80\x8c\xd8\xb3\xd9\x86\xda\xaf\xdb\x8c \xd8\xb9\xd9\x84\xdb\x8c\xe2\x80\x8c\xd8\xa2\xd8\xa8\xd8\xa7\xd8\xaf; dosl. kameni toranj na Aliabadu) nalazi se na ju\xc5\xbenom ogranku planine Kuh-e Aliabad u Komskoj pokrajini u Iranu, oko 3 km jugoisto\xc4\x8dno od sela Aliabada odnosno suvremene autoceste izme\xc4\x91u Teherana i Koma. Valjkasti toranj zajedno s plosnatom kubusnom bazom visok je oko 12 m, gra\xc4\x91en je od kamena i ima unutra\xc5\xa1nje stubi\xc5\xa1te. S obzirom da fasada dijeli sli\xc4\x8dnosti s istoimenim karavan-sarajem Sangi-Aliabadom datira ga se u seld\xc5\xbeu\xc4\x8dko razdoblje (11. \xe2\x88\x92 12. st.), no niz okolnih arheolo\xc5\xa1kih nalazi\xc5\xa1ta uklju\xc4\x8duju\xc4\x87i brdsku tvr\xc4\x91avu, groblje i kanate svjedo\xc4\x8de o starovjekovnom naseljavanju zbog \xc4\x8dega postoji mogu\xc4\x87nost da je ranije imao funkciju zoroastrijskog tornja ti\xc5\xa1ine (perz. dahma). Toranj Sangi-Aliabad stolje\xc4\x87ima je slu\xc5\xbeio kao promatra\xc4\x8dnica i u 20. stolje\xc4\x87u temeljito je rekonstruiran, a u o\xc5\xbeujku 2001. godine uvr\xc5\xa1ten je na popis iranske kulturne ba\xc5\xa1tine.'